|  |  |  |
| --- | --- | --- |
|  |  | **ΕΓΚΥΚΛΙΟΣ 34η** |
|  |  | Αθήνα, 1 Νοεμβρίου 2022 |
| ΕΛΛΗΝΙΚΗ ΔΗΜΟΚΡΑΤΙΑ  ΥΠΟΥΡΓΕΙΟ ΔΙΚΑΙΟΣΥΝΗΣ |  | Αριθμ. πρωτ. **308** |
| **ΣΥΝΤΟΝΙΣΤΙΚΗ ΕΠΙΤΡΟΠΗ**  **ΣΥΜΒΟΛΑΙΟΓΡΑΦΙΚΩΝ**  **ΣΥΛΛΟΓΩΝ ΕΛΛΑΔΟΣ**  ----------- |  | **ΠΡΟΣ** |
| Ταχ.Δ/νση : Γ. Γενναδίου 4 - Τ.Κ.106 78, Αθήνα  Τηλέφωνα : 210-3307450,60,70,80,90  FAX : 210-3848335  E-mail : notaries@notariat.gr  Πληροφορίες: Θεόδωρος Χαλκίδης |  | Όλους τους συμβολαιογράφους  της χώρας |

**ΘΕΜΑ: «*Εκτάσεις που δεν έχουν δασικό χαρακτήρα στους δασικούς χάρτες – Προσθήκη παρ. 5 και 6 στο άρθρο 44 του ν. 998/1979*»**

Κυρίες και κύριοι συνάδελφοι,

Σας ενημερώνουμε, ότι με το άρθρ. 74 του ν. 4986/2022 (Α’ 204), στο άρθρ. 44 του ν. 998/1979 (Α’ 182) περί άρσης αναδασώσεων, προστίθενται παρ. 5 και 6 ως εξής:

«*5. Εκτάσεις που έχουν κηρυχθεί αναδασωτέες, ενώ στους δασικούς χάρτες που έχουν κυρωθεί ολικώς ή μερικώς εμφανίζονται να μην αποτελούν κατά χαρακτήρα και μορφή δάση ή δασικές εκτάσεις, εξαιρούνται υποχρεωτικά της αναδάσωσης και εκδίδονται αποφάσεις με τις οποίες ανακαλούνται ή τροποποιούνται οι σχετικές αποφάσεις κήρυξής τους ως αναδασωτέων.*

*Οι κυρωμένοι δασικοί χάρτες του πρώτου εδαφίου αναμορφώνονται σύμφωνα με την παρ. 1 του άρθρου 20 του ν. 3889/2010 (Α’ 182), με την υποχρεωτική διαγραφή των ως άνω εκτάσεων που δεν υπάγονται στη δασική νομοθεσία.*

*Τα ανωτέρω ισχύουν από τη μερική ή ολική κύρωση των δασικών χαρτών.*

*6. Στις εκτάσεις της παρ. 5, το Δημόσιο δεν προβάλλει δικαιώματα κυριότητας, που απορρέουν από το τεκμήριο του άρθρου 62.*» .

Παράδειγμα:

Έκταση 4.000 τ.μ. που στον κυρωμένο (είτε μερικώς είτε ολικώς) δασικό χάρτη εμφανίζεται με χαρακτηρισμό ΑΑ[[1]](#footnote-1) ή ΠΑ[[2]](#footnote-2) και έχει κηρυχθεί αναδασωτέα. Η συγκεκριμένη έκταση εκ της παρ. 5 του άρθρ. 44 ν. 998/1979 εξαιρείται της αναδάσωσης. Η ανάκληση ή τροποποίηση της απόφασης, με την οποία κηρύχθηκε η εν λόγω έκταση ως αναδασωτέα, δεν γίνεται αυτοδίκαια αλλά θα πρέπει να γίνει με απόφαση του Γενικού Γραμματέα της οικείας Αποκεντρωμένης Διοίκησης που εκδίδεται σύμφωνα με την παρ. 4 του άρθρ. 44 ν. 998/1979.

Επιπλέον, στην ανωτέρω έκταση το Ελληνικό Δημόσιο δεν προβάλλει δικαιώματα που απορρέουν από το τεκμήριο του άρθρ. 62 ν. 998/1979 καθότι η συγκεκριμένη έκταση δεν εμπίπτει στις προστατευτικές διατάξεις της δασικής νομοθεσίας και στο πεδίο εφαρμογής του ν. 998/1979.

Με τιμή

Ο Πρόεδρος

Γεώργιος Ρούσκας

1. **ΑΑ =** ΑΛΛΗΣ ΜΟΡΦΗΣ / ΚΑΛΥΨΗΣ ΕΚΤΑΣΕΙΣ ΣΤΙΣ Α/Φ ΠΑΛΑΙΟΤΕΡΗΣ ΛΗΨΗΣ ΑΛΛΗΣ ΜΟΡΦΗΣ / ΚΑΛΥΨΗΣ ΕΚΤΑΣΕΙΣ ΣΤΙΣ Α/Φ ΠΡΟΣΦΑΤΗΣ ΛΗΨΗΣ & ΣΤΙΣ ΑΥΤΟΨΙΕΣ [↑](#footnote-ref-1)
2. **ΠΑ** = ΤΕΛΕΣΙΔΙΚΕΣ ΠΡΑΞΕΙΣ & ΑΠΟΦΑΣΕΙΣ ΧΑΡΑΚΤΗΡΙΣΜΟΥ - ΜΗ ΔΑΣΙΚΕΣ [↑](#footnote-ref-2)